title: 2012/570/UE: Decizia Parlamentului European din 10 mai 2012 privind descărcarea de gestiune pentru execuția bugetului Agenției Europene de Siguranță a Aviației aferent exercițiului financiar 2010

text:
               17.10.2012

               RO

               Jurnalul Oficial al Uniunii Europene

               L 286/175

         DECIZIA PARLAMENTULUI EUROPEAN
   din 10 mai 2012
   privind descărcarea de gestiune pentru execuția bugetului Agenției Europene de Siguranță a Aviației aferent exercițiului financiar 2010
   (2012/570/UE)
   PARLAMENTUL EUROPEAN,

               —

               având în vedere conturile anuale ale Agenției Europene de Siguranță a Aviației pentru exercițiul financiar 2010,

               —

               având în vedere Raportul Curții de Conturi privind conturile anuale ale Agenției Europene de Siguranță a Aviației pentru exercițiul financiar 2010, însoțit de răspunsurile Agenției (1),

               —

               având în vedere Recomandarea Consiliului din 21 februarie 2012 (06083/2012 – C7-0051/2012),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (CE) nr. 216/2008 al Parlamentului European și al Consiliului (3) de instituire a unei Agenții Europene de Siguranță a Aviației, în special articolul 60,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru transport și turism (A7-0124/2012),

               1.

               acordă directorului executiv al Agenției Europene de Siguranță a Aviației descărcarea de gestiune pentru execuția bugetului Agenției aferent exercițiului financiar 2010;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Agenției Europene de Siguranță a Aviației, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 366, 15.12.2011, p. 21.

      (2)  JO L 248, 16.9.2002, p. 1.

      (3)  JO L 79, 19.3.2008, p. 1.

      (4)  JO L 357, 31.12.2002, p. 72.
   ANEXĂ

      RECOMANDĂRILE FORMULATE DE PARLAMENTUL EUROPEAN ÎN ANII TRECUȚI

               Agenția Europeană de Siguranță a Aviației

               2006

               2007

               2008

               2009

               Performanța

               Agenția ar trebui să verifice cu atenție coerența previziunilor de cheltuieli: sistemul Agenției de analiză a costurilor a revelat costuri de cca 48 000 000 EUR, față de venituri de cca 35 000 000 EUR; deficiențe în programare

               Agenția ar trebui să își verifice cu atenție coerența previziunilor de cheltuieli pe care urmează să le prezinte autorității bugetare în vederea adoptării

                           —

                           Solicită Agenției să prezinte o comparație între operațiunile realizate în exercițiul care face obiectul descărcării de gestiune și cele realizate în exercițiile precedente

                           —

                           Solicită Agenției să stabilească obiective SMART și indicatori RACER

                           —

                           Solicită Agenției să introducă o diagramă Gantt

                           —

                           Solicită Agenției să stabilească obiective SMART și indicatori RACER

                           —

                           Invită Agenția să ia în considerare introducerea unei diagrame Gantt în programarea tuturor activităților sale operaționale, astfel încât să indice într-o formă concisă timpul petrecut de fiecare membru al personalului pentru un anumit proiect

                           —

                           Îndeamnă Agenția să implementeze o structură pe activități pentru bugetul operațional cu scopul de a stabili o legătură clară între programul de lucru și previziunile financiare și de a îmbunătăți monitorizarea performanței și raportarea

                           —

                           Solicită Agenției să prezinte operațiunile realizate în exercițiul care face obiectul descărcării de gestiune și cele realizate în exercițiul precedent

               Regulamentul privind onorariile și taxele

               n.a.

               Agenția nu ar trebui să confunde utilizarea regulamentului anterior privind onorariile și taxele cu utilizarea noului regulament

                           —

                           Solicită Agenției să instituie un sistem de monitorizare a proiectelor de certificare

                           —

                           Solicită Agenției să înainteze un plan detaliat pentru a garanta că sistemul de onorarii anuale fixe nu generează venituri considerabil mai însemnate decât costurile efective ale serviciilor prestate

                           —

                           Solicită Agenției să își îmbunătățească sistemul de monitorizare a proiectelor de certificare, cu scopul de a se asigura că, pe întreaga durată de desfășurare a unui proiect, onorariile percepute nu sunt semnificativ diferite de costurile efective

                           —

                           Invită Agenția să estimeze corect, în vederea elaborării situațiilor financiare pentru 2010, cheltuielile constatate în avans legate de gestionarea operațiunilor de certificare externalizate către autoritățile aeronautice naționale

               Reportarea creditelor/Achiziții publice

               Principiul bugetar al anualității nu a fost respectat: contrar dispozițiilor din normele sale financiare, Agenția a utilizat credite nediferențiate reportate din 2005, în pofida faptului că dispunea de suficiente credite de plată pentru 2006

               Probleme de transparență legate de criteriile de atribuire a contractelor și de metoda de evaluare financiară a ofertelor

                           —

                           Solicită Agenției să remedieze problema din sistemul de planificare a resurselor întreprinderii cauzată de o întârziere în procesul de încheiere a contractului de servicii (solicită ca pentru următoarele exerciții financiare să fie prezentate Comisiei și Parlamentului previziuni mult mai realiste)

                           —

                           Invită Comisia să examineze posibilități de a pune pe deplin în aplicare o gestiune a numerarului axată pe necesități pentru a asigura menținerea durabilă a lichidităților Agenției la un nivel cât mai redus posibil

                           —

                           Agenția a reportat pentru 2010 un nivel ridicat de credite aferente cheltuielilor de funcționare (65 % de la titlul III – Activități operaționale; procentajul creditelor de angajament reportate este de 13 %)

                           —

                           Solicită o gestiune mai precisă și mai promptă a contractelor și solicită să fie prezentate Comisiei și Parlamentului previziuni mult mai realiste pentru următorul exercițiu financiar

                           —

                           Solicită să fie anexat bugetului aferent fiecărui exercițiu un raport privind creditele neutilizate reportate din exercițiile anterioare, indicându-se motivele neutilizării resurselor, precum și modalitățile și calendarul utilizării lor viitoare

               Resursele umane

               n.a.

               Solicită Agenției să își îmbunătățească sistemele de recrutare a personalului și de planificare a resurselor

               Solicită Agenției să își îmbunătățească sistemele de recrutare a personalului și de planificare a resurselor

                           —

                           Ia act de deficiențele din procedurile de selecție a personalului care au pus în pericol transparența acestor proceduri; observă că Curtea de Conturi a declarat în privința acestor proceduri că nu exista o justificare adecvată sau o documentație corespunzătoare în sprijinul deciziilor luate de jurii, întrucât punctajele minime pentru invitarea la interviu sau pentru înscrierea pe lista de rezervă nu au fost definite în avans, iar o serie de procese-verbale lipseau

                           —

                           Îndeamnă Agenția să informeze autoritatea care acordă descărcarea de gestiune cu privire la măsurile întreprinse pentru remedierea acestei situații și să asigure mai multă transparență în procedurile de selecție a experților/personalului

               Auditul intern

               Agenția nu a instituit încă un sistem eficient de gestionare a creanțelor care să includă, eventual, dobânzi de întârziere

               n.a.

               Solicită Agenției să ia măsuri pentru a pune în aplicare restul de 13 recomandări (dintre care 2 sunt considerate critice) din cele 28 de recomandări făcute de Serviciul de Audit Intern → și anume recomandările care vizează nesiguranța bugetară, absența unei analize a riscurilor, absența unei politici de evaluare și promovare, procedura de separare a exercițiilor financiare și absența unei proceduri de înregistrare a excepțiilor care au fost închise

               Constată că Agenția a pus în practică 20 dintre cele 26 de recomandări elaborate de IAS începând cu 2006

          ---documentbreak---

               17.10.2012

               RO

               Jurnalul Oficial al Uniunii Europene

               L 286/176

         REZOLUȚIA PARLAMENTULUI EUROPEAN
   din 10 mai 2012
   conținând observațiile care fac parte integrantă din decizia privind descărcarea de gestiune pentru execuția bugetului Agenției Europene de Siguranță a Aviației aferent exercițiului financiar 2010
   PARLAMENTUL EUROPEAN,

               —

               având în vedere conturile anuale ale Agenției Europene de Siguranță a Aviației pentru exercițiul financiar 2010,

               —

               având în vedere Raportul Curții de Conturi privind conturile anuale ale Agenției Europene de Siguranță a Aviației pentru exercițiul financiar 2010, însoțit de răspunsurile Agenției (1),

               —

               având în vedere Recomandarea Consiliului din 21 februarie 2012 (06083/2012 – C7-0051/2012),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (CE) nr. 216/2008 al Parlamentului European și al Consiliului (3) de instituire a unei Agenții Europene de Siguranță a Aviației, în special articolul 60,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru transport și turism (A7-0124/2012),

               A.

               întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale ale Agenției Europene de Siguranță a Aviației (denumită în continuare „Agenția”) aferente exercițiului financiar 2010 și cu privire la legalitatea și regularitatea operațiunilor subiacente;

               B.

               întrucât, la 10 mai 2011, Parlamentul a acordat directorului executiv al Agenției descărcarea de gestiune pentru execuția bugetului Agenției aferent exercițiului financiar 2009 (5), iar în rezoluția sa care însoțea decizia de descărcare de gestiune, printre altele:

                           —

                           a îndemnat Agenția să pună în aplicare o structură pe activități pentru bugetul operațional pentru a stabili o legătură clară între programul de lucru și previziunile financiare și pentru a îmbunătăți monitorizarea performanței și raportarea;

                           —

                           a atras atenția asupra faptului că, încă o dată, Agenția a reportat pentru 2010 un nivel ridicat de credite aferente cheltuielilor de funcționare;

                           —

                           a solicitat să fie anexat bugetului aferent fiecărui exercițiu un raport privind creditele neutilizate reportate din exercițiile anterioare, indicându-se motivele neutilizării resurselor, precum și modalitățile și calendarul utilizării lor viitoare;

                           —

                           a luat act de deficiențele din procedurile de selecție a personalului care au pus în pericol transparența acestor proceduri;

               C.

               întrucât bugetul Agenției este finanțat din onorarii și taxe, precum și din contribuția de la bugetul Uniunii;

               D.

               întrucât bugetul Agenției a fost de 137 200 000 EUR în exercițiul financiar 2010, în comparație cu 122 200 000 EUR în 2009, ceea ce reprezintă o majorare de 12,27 %; întrucât contribuția Uniunii la bugetul Agenției pentru exercițiul financiar 2010 s-a ridicat la 34 197 000 EUR (6), ceea ce reprezintă o majorare de 0,87 % față de 2009,

      Gestiunea bugetară și financiară

               1.

               reamintește că două treimi din bugetul Agenției provin din onorarii și taxe plătite de firmele din industria de specialitate și o treime de la bugetul Uniunii, iar contribuția inițială a Uniunii la bugetul Agenției pe 2010 a fost de 32 879 000 EUR; constată însă că suma de 1 318 000 EUR, provenită din recuperarea excedentului, a fost adăugată la fondurile alocate inițial, contribuția totală a Uniunii ridicându-se astfel la 34 197 000 EUR;

               2.

               constată că bugetul Agenției a fost majorat cu 61 % între 2007 și 2010, de la 85 200 000 EUR la 137 200 000 EUR, și că efectivul de personal a crescut de la 333 la 524 de persoane;

               3.

               constată că, în temeiul articolului 3 din Regulamentul (CE) nr. 593/2007 al Comisiei din 31 mai 2007 privind onorariile și taxele percepute de Agenția Europeană pentru Siguranța Aviației (7), veniturile obținute din onorarii constituie venituri alocate care pot fi reportate de Agenție atât timp cât nu sunt utilizate; constată că veniturile din partea industriei nu pot fi utilizate în mai mult de un exercițiu financiar; constată că rezerva care poate fi folosită în exercițiile viitoare este ajustată în funcție de rezultatul bugetului pentru exercițiul respectiv; observă că cuantumul rezervei a scăzut în ultimele două exerciții, de la 29 000 000 EUR la sfârșitul lui 2008 la 21 000 000 EUR la sfârșitul lui 2010;

               4.

               constată, pe baza conturilor anuale pentru exercițiul financiar 2010, că Agenția a utilizat în 2010 numai credite nediferențiate și că, în consecință, creditele de angajament au fost egale ca valoare cu creditele de plată; observă în plus că rata globală de execuție a bugetului a fost de 99,51 % pentru creditele aferente exercițiului 2010;

               5.

               invită Agenția să ia în continuare măsurile necesare pentru evitarea deficiențelor ce periclitează transparența procesului de achiziții, precum și principiul bunei gestiuni financiare;

      Contabilitatea

               6.

               constată, pe baza conturilor anuale, că Agenția și-a schimbat în 2010 metoda de contabilizare a veniturilor, trecând de la o metodă bazată pe costuri la metoda liniară propusă în Norma contabilă nr. 4 a CE;

               7.

               înțelege de la Agenție că această schimbare a fost făcută pentru a îmbunătăți acuratețea și transparența modului de contabilizare a veniturilor obținute și pentru a da curs recomandării din 2009 a Curții de Conturi de a aplica o metodă care să reflecte mai exact cuantumul veniturilor alocate pentru un exercițiu financiar;

               8.

               constată, pe baza raportului anual de activitate al Agenției, că sistemul de planificare a resurselor a fost consolidat în continuare și utilizat sistematic pentru toate tipurile de tranzacții financiare și pentru procedurile de închidere a exercițiului financiar;

      Procedurile de achiziții publice

               9.

               constată, pe baza informațiilor din raportul anual de activitate al Agenției, că în cursul exercițiului 2010 au fost gestionate 23 de proceduri de achiziții publice de valoare ridicată, acoperind atât nevoi operaționale, cât și nevoi administrative; constată că 20 dintre acestea au fost finalizate și că au fost semnate 29 de contracte cu o valoare ridicată, în cuantum total de 14 000 000 EUR; observă în plus că în urma unor proceduri de achiziții de valoare scăzută au fost semnate 428 de contracte, cu o valoare totală de aproximativ 1 650 000 EUR;

               10.

               constată, pe baza informațiilor de la Curtea de Conturi, că, în cazul a două proceduri de achiziții publice de amploare, metoda de evaluare nu a permis ofertanților cu cea mai bună ofertă financiară să obțină punctajul cel mai ridicat care se poate acorda pentru preț; ia act de informațiile primite de la Agenție potrivit cărora aceste două proceduri de achiziții publice se referă la:

                           —

                           reînnoirea unui contract de servicii de curățenie încheiat pe o perioadă de patru ani, valoarea contractului fiind de 1 000 000 EUR;

                           —

                           un contract-cadru de maximum patru ani pentru studii privind cerințele și standardele pentru certificarea motoarelor de aeronave, cu o valoare maximă de 2 500 000 EUR, în cazul căreia persoana căreia i s-a atribuit contractul nu completase toate informațiile referitoare la costuri în oferta prezentată;

                     ia act de răspunsul Agenției potrivit căruia nu s-a înregistrat niciun impact negativ asupra rezultatului și că aceasta va ține oricum cont de constatările Curții și va aborda în viitor riscul identificat, acordând o și mai mare atenție formulelor de evaluare financiară;

      Resursele umane

               11.

               constată că, încă o dată, autoritatea care acordă descărcarea de gestiune a identificat deficiențe în procedurile de selecție a personalului care au pus în pericol transparența acestor proceduri; observă, pe baza informațiilor de la Curtea de Conturi, că nu există probe care să ateste că s-ar fi stabilit în prealabil, înainte să se înceapă examinarea candidaturilor, nici punctajul minim pe care candidații trebuiau să îl obțină pentru a fi invitați la interviu, nici punctajul necesar pe care aceștia trebuiau să îl acumuleze pentru a fi incluși pe lista de rezervă; remarcă faptul că acest lucru ar putea acoperi un caz de favoritism sau de conflict de interese; solicită să se ia toate măsurile necesare pentru evitarea conflictelor de interese; solicită Comisiei să asigure aplicarea corespunzătoare a reglementărilor Uniunii de către Agenție; subliniază importanța transparenței în procedurile de achiziții publice și de recrutare;

               12.

               constată că Agenția nu a informat autoritatea de descărcare de gestiune cu privire la măsurile întreprinse pentru a asigura o transparență sporită în procedurile de selecție a experților/personalului, așa cum i s-a solicitat în 2009, deși înțelege că problema a fost abordată în 2010 după ce Curtea de Conturi a remarcat din nou acest aspect în raportul său; subliniază, din nou, că efectele acestor deficiențe sunt cu atât mai importante cu cât obiectivele Agenției sunt următoarele: emiterea de specificații de certificare, luarea de decizii privind navigabilitatea și certificarea de mediu și efectuarea de inspecții de standardizare la autoritățile competente din statele membre;

               13.

               ia act de răspunsul Agenției adresat Curții de Conturi potrivit căruia instrucțiunile pentru membrii juriului precizează clar punctajul minim pe care trebuie să îl obțină candidații pentru a fi invitați la interviu (50 %) sau pentru a fi incluși pe lista de rezervă (65 %), dar că își rezervă dreptul de a hotărî numărul maxim rezonabil de candidați care să fie invitați, în funcție de gradul lor de merit;

               14.

               reamintește Agenției că este important să asigure o formare adecvată și criterii de selecție corespunzătoare pentru echipele de inspecții și pentru șefii de echipă; solicită Agenției să ia măsuri concrete și să informeze autoritatea de descărcare de gestiune cu privire la acestea;

               15.

               constată faptul că, din 2009 până în 2010, personalul Agenției a crescut de la 509 la 578, incluzând agenții temporari și contractuali;

      Conflictele de interese

               16.

               constată că membrii personalului tehnic al Agenției trebuie să fie recrutați de obicei din rândul autorităților aeronautice naționale și din industria aviației; înțelege că membrii personalului trebuie să dispună de o experiență tehnică suficientă și de actualitate în domeniul aviației pentru a putea efectua o verificare tehnică a documentelor de conformitate pentru a se putea asigura un nivel adecvat de siguranță a aviației, după cum prevede legislația aplicabilă a Uniunii; este preocupat însă de faptul că această situație ar putea da naștere unui conflict de interese dacă un membru al personalului care a lucrat anterior pentru un producător de aeronave este acum angajat al Agenției și ia decizii cu privire la certificarea aeronavei la care a lucrat înainte în sectorul privat, ceea ce ar putea rezulta într-o situație de conflict de interese, dacă nu este detectată și gestionată adecvat; recunoaște însă că Agenția a instituit o procedură de certificare care garantează imparțialitatea procesului decizional prin principiul colegialității evaluărilor tehnice și prin caracteristicile sale inerente; înțelege totodată că Agenția este pe cale să instituie o politică la nivelul Agenției în materie de coduri de conduită, incluzând identificarea, prevenirea, monitorizarea și abordarea consecințelor cazurilor potențiale de conflicte de interese, care ar servi Agenției la o mai bună identificare și tratare a situațiilor de acest tip, fără ca siguranța aviației să fie vreun moment periclitată;

               17.

               solicită Agenției să țină seama în mod corespunzător de parcursul profesional al membrilor personalului său pentru a evita orice conflicte de interese; consideră că politica Agenției privind conflictele de interese ar trebui să prevadă în ce măsură și în ce condiții un angajat al Agenției poate să fie implicat în procesul de certificare al unei aeronave la care a lucrat înainte să se alăture Agenției;

               18.

               invită Agenția să adopte procese eficace care să adreseze în mod corespunzător cazurile potențiale de acuzații de conflict de interese în cadrul Agenției; invită, de asemenea, Agenția să publice pe site-ul său declarațiile de interese și experiența profesională ale experților săi, ale personalului de conducere, ale membrilor Consiliului de administrație și ale oricăror alte persoane ale căror activități sunt legate de procesul de certificare; subliniază că Agenția ar trebui să respecte orientările OCDE în materie de conflicte de interes;

               19.

               luând act de faptul că Agenția este implicată în luarea unor decizii foarte importante pentru toți cetățenii și ținând seama de expunerea acesteia, dată fiind importanța ei pentru industrie, așteaptă cu interes să primească și să dezbată constatările și recomandările din Raportul special privind situațiile de conflict de interese care urmează a fi publicat de Curtea de Conturi înainte de sfârșitul lunii iunie 2012;

      Performanța

               20.

               invită Agenția să pună în aplicare în continuare structura actuală pe activități pentru bugetul operațional pentru a stabili o legătură clară între programul de lucru și previziunile financiare și pentru a îmbunătăți monitorizarea performanței și raportarea;

               21.

               solicită Agenției să realizeze diagrama Gantt ca parte a programării pentru fiecare dintre activitățile sale operaționale, unde se dovedește relevant; de asemenea, subliniază cât este de important ca Agenția să stabilească în programarea sa obiective SMART și indicatori RACER, după cum a făcut-o în programul anual de activitate și în raportul anual de activitate începând cu 2008;

      Controlul intern

               22.

               observă, pe baza informațiilor din raportul anual de activitate, că Agenția și-a consolidat în 2010 sistemul de gestiune integrată, care include conceptul de „control intern” vizând să garanteze reducerea corectă a riscurilor cu obiectivul de a consolida capacitatea Agenției de a-și atinge obiectivele operaționale, calitative, de conformitate sau financiare;

               23.

               constată că sistemul de gestiune integrată al Agenției a obținut în decembrie 2010 certificarea în raport cu standardul internațional ISO 9001:2008 privind managementul calității;

      Procedura inspecțiilor de standardizare

               24.

               invită Agenția să îmbunătățească în continuare modul de documentare a planificării și programării inspecțiilor; reamintește Agenției importanța documentării evaluărilor de risc și a criteriilor utilizate în planificarea inspecțiilor, pentru a-și justifica procesele decizionale interne în cazurile care prezintă deficiențe grave ce pun în pericol siguranța cetățenilor Uniunii;

               25.

               invită în plus Agenția să gestioneze cu mai multă eficacitate principalele preocupări în materie de siguranță prin:

                           —

                           monitorizarea informațiilor;

                           —

                           reducerea duratei calendarului de punere în aplicare și de raportare;

                           —

                           documentarea proceselor decizionale dintre Agenție și Comisie;

                           —

                           combaterea adecvată a riscurilor oricărui potențial conflict de interese;

               26.

               solicită Agenției să clasifice, să monitorizeze și să dea curs constatărilor rezultate în urma inspecțiilor care intră în categoria „Observații”; ia act de faptul că Agenția a elaborat o procedură de lucru pentru a defini aceste constatări și a le comunica Comisiei; invită, în consecință, Agenția să informeze autoritatea care acordă descărcarea de gestiune cu privire la măsurile luate în acest sens;

      Auditul intern

               27.

               constată că Agenția nu a dat curs mai multor recomandări „foarte importante” ale Serviciului de Audit Intern (IAS) vizând reducerea riscurilor existente, acestea fiind în prezent revizuite de IAS;

               28.

               constată îndeosebi că IAS a auditat în 2010 modul de desfășurare al inspecțiilor de standardizare pentru a evalua sistemul de control intern din cadrul Agenției aferent acestei proceduri și pentru a oferi asigurări dintr-o sursă independentă cu privire la acesta, scopul fiind acela de a monitoriza aplicarea legislației Uniunii de către autoritățile aeronautice naționale și de a informa în acest sens Comisia; constată, de asemenea, că Agenția a elaborat deja un plan de acțiuni rectificative aprobat de IAS și a furnizat deja IAS spre revizuire documentația referitoare la implementarea recomandărilor menționate la punctele 25-27 din prezentul raport;

               29.

               invită deci Agenția să asigure în continuare:

                           —

                           documentarea evaluărilor sale de risc în urma programelor anuale de inspecție și a vizitelor de inspecție;

                           —

                           îmbunătățirea sistemului de monitorizare și de raportare cu privire la deficiențele semnificative care ridică probleme de siguranță;

                           —

                           examinarea modului în care s-a dat curs observațiilor sale formulate în urma vizitelor de inspecție și monitorizarea acestora;

               30.

               atrage atenția asupra recomandărilor sale formulate în rapoartele precedente referitoare la descărcarea de gestiune, prezentate în anexa la prezenta rezoluție;

               31.

               face trimitere, pentru alte observații cu caracter orizontal care însoțesc decizia privind descărcarea de gestiune, la Rezoluția sa din 10 mai 2012 (8) referitoare la performanțele, gestiunea financiară și controlul agențiilor.

      (1)  JO C 366, 15.12.2011, p. 21.

      (2)  JO L 248, 16.9.2002, p. 1.

      (3)  JO L 79, 19.3.2008, p. 1.

      (4)  JO L 357, 31.12.2002, p. 72.

      (5)  JO L 250, 27.9.2011, p. 140.

      (6)  JO L 64, 12.3.2010, p. 613.

      (7)  JO L 140, 1.6.2007, p. 3.

      (8)  Texte adoptate, P7_TA(2012) 164 (a se vedea pagina 388 din prezentul Jurnal Oficial).


title: Decizia (PESC) 2016/947 a Consiliului din 14 iunie 2016 de modificare a Acțiunii comune 2008/124/PESC privind misiunea Uniunii Europene de sprijinire a supremației legii în Kosovo (Această denumire nu aduce atingere pozițiilor privind statutul și este conformă cu RCSONU 1244 (1999) și cu Avizul CIJ privind declarația de independență a Kosovo.) (EULEX Kosovo)

text:
                  15.6.2016

                  RO

                  Jurnalul Oficial al Uniunii Europene

                  L 157/26

            DECIZIA (PESC) 2016/947 A CONSILIULUI
      din 14 iunie 2016
      de modificare a Acțiunii comune 2008/124/PESC privind misiunea Uniunii Europene de sprijinire a supremației legii în Kosovo (*) (EULEX Kosovo)
      CONSILIUL UNIUNII EUROPENE,
      având în vedere Tratatul privind Uniunea Europeană, în special articolul 28, articolul 42 alineatul (4) și articolul 43 alineatul (2),
      având în vedere propunerea Înaltului Reprezentant al Uniunii pentru afaceri externe și politica de securitate,
      întrucât:

                  (1)

                  La 4 februarie 2008, Consiliul a adoptat Acțiunea comună 2008/124/PESC (1).

                  (2)

                  La 12 iunie 2014, Consiliul a adoptat Decizia 2014/349/PESC (2), prin care Acțiunea comună 2008/124/PESC a fost modificată și prelungită până la 14 iunie 2016.

                  (3)

                  La 11 iunie 2015, Consiliul a adoptat Decizia 2015/901/PESC (3) de modificare a Acțiunii comune 2008/124/PESC, prin care s-a stabilit o valoare de referință financiară pentru perioada cuprinsă între 15 iunie 2015 și 14 iunie 2016.

                  (4)

                  Acțiunea comună 2008/124/PESC ar trebui să fie modificată pentru a prelungi mandatul EULEX Kosovo până la 14 iunie 2018 și pentru a stabili o nouă valoare de referință financiară destinată să acopere perioada cuprinsă între 15 iunie 2016 și 14 iunie 2017.

                  (5)

                  Nicio dispoziție a prezentei decizii nu ar trebui înțeleasă ca aducând atingere independenței și autonomiei judecătorilor și procurorilor.

                  (6)

                  Având în vedere caracterul special al activităților EULEX Kosovo de sprijinire a procedurilor judiciare strămutate într-un stat membru, este oportun ca prezenta decizie să identifice valoarea preconizată să acopere sprijinul pentru procedurile judiciare strămutate într-un stat membru și să asigure execuția acelei părți din buget prin intermediul unui grant.

                  (7)

                  EULEX Kosovo se va derula în contextul unei situații care s-ar putea deteriora și ar putea împiedica realizarea obiectivelor de acțiune externă a Uniunii prevăzute la articolul 21 din tratat.

                  (8)

                  Prin urmare, Acțiunea comună 2008/124/PESC ar trebui să fie modificată în mod corespunzător,

            ADOPTĂ PREZENTA DECIZIE:
      Articolul 1
      Acțiunea comună 2008/124/PESC se modifică după cum urmează:

                  1.

                  Articolul 16 se modifică după cum urmează:

                              (a)

                              la alineatul (1) se introduc următoarele paragrafe:
                              „Valoarea de referință financiară destinată acoperirii cheltuielilor aferente EULEX Kosovo în perioada cuprinsă între 15 iunie 2016 și 14 iunie 2017 este de 63 600 000 EUR.
                              Din valoarea menționată la paragraful al nouălea, 34 500 000 EUR acoperă cheltuielile EULEX Kosovo aferente punerii în aplicare a mandatului său în Kosovo în perioada cuprinsă între 15 iunie 2016 și 14 decembrie 2016, iar 29 100 000 EUR acoperă sprijinul pentru procedurile judiciare strămutate într-un stat membru în perioada cuprinsă între 15 iunie 2016 și 14 iunie 2017. Aceasta din urmă acoperă de asemenea retroactiv cheltuielile rezultate din sprijinirea procedurilor judiciare strămutate începând cu 1 aprilie 2016. Comisia semnează un acord de grant cu un operator de registru care acționează în numele unui registru responsabil pentru administrarea procedurilor judiciare strămutate pentru valoarea respectivă. Acordul de grant intră sub incidența normelor privind granturile prevăzute în Regulamentul (UE, Euratom) nr. 966/2012 al Parlamentului European și al Consiliului (**).
                              Valoarea de referință financiară destinată EULEX Kosovo pentru perioada următoare se decide de către Consiliu.

                                 (**)  Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p.1).”;"

                              (b)

                              alineatul (4) se înlocuiește cu următorul text:
                              „(4)   Cu excepția valorii menționate la alineatul (1) al zecelea paragraf, aferentă sprijinului pentru procedurile judiciare strămutate într-un stat membru, EULEX Kosovo răspunde de execuția financiară a bugetului misiunii. În acest scop, EULEX Kosovo semnează un acord cu Comisia.”.

                  2.

                  La articolul 20, al doilea paragraf se înlocuiește cu următorul text:
                  „Prezenta acțiune comună expiră la 14 iunie 2018. Consiliul, la propunerea Înaltului Reprezentant și luând în considerare surse complementare de finanțare, precum și contribuții din partea altor parteneri, adoptă deciziile necesare pentru a se asigura că mandatul EULEX Kosovo de sprijinire a procedurilor judiciare strămutate menționate la articolul 3a și mijloacele financiare necesare aferente rămân în vigoare până la încheierea procedurilor judiciare respective.”

            Articolul 2
      Prezenta decizie intră în vigoare la data adoptării.

         Adoptată la Luxemburg, 14 iunie 2016

               Pentru Consiliu

               Președintele

            A.G. KOENDERS

         (*)  Această denumire nu aduce atingere pozițiilor privind statutul și este conformă cu RCSONU 1244 (1999) și cu Avizul CIJ privind declarația de independență a Kosovo.

         (1)  Acțiunea comună 2008/124/PESC a Consiliului din 4 februarie 2008 privind misiunea Uniunii Europene de sprijinire a supremației legii în Kosovo, EULEX Kosovo (JO L 42, 16.2.2008, p. 92).

         (2)  Decizia 2014/349/PESC a Consiliului din 12 iunie 2014 de modificare a Acțiunii comune 2008/124/PESC privind misiunea Uniunii Europene de sprijinire a supremației legii în Kosovo, EULEX Kosovo (JO L 174, 13.6.2014, p. 42).

         (3)  Decizia (PESC) 2015/901 a Consiliului din 11 iunie 2015 de modificare a Acțiunii comune 2008/124/PESC privind misiunea Uniunii Europene de sprijinire a supremației legii în Kosovo, EULEX Kosovo (JO L 147, 12.6.2015, p. 21).


title: Decizia Comisiei din 16 decembrie 1982 privind lista întreprinderilor din Republica Sud Africană și din Namibia autorizate pentru importul de carne proaspătă în Comunitate

text:
               03/Volumul 04

               RO

               Jurnalul Ofícial al Uniunii Europene

               146

         31982D0913

               L 381/28

               JURNALUL OFÍCIAL AL UNIUNII EUROPENE

      DECIZIA COMISIEI

   din 16 decembrie 1982
   privind lista întreprinderilor din Republica Sud Africană și din Namibia autorizate pentru importul de carne proaspătă în Comunitate
   (82/913/CEE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Economice Europene,
   având în vedere Directiva 72/462/CEE a Consiliului din 12 decembrie 1972 privind problemele de sănătate și de inspecție veterinară la importul de bovine, ovine, caprine și porcine, carne proaspătă sau produse din carne din țări terțe (1), în special articolul 4 alineatul (1) și articolul 18 alineatul (1) litera (a) și (b),
   întrucât pentru a fi autorizate să exporte carne proaspătă în Comunitate unitățile situate în țări terțe trebuie să satisfacă anumite condiții generale și speciale stabilite în Directiva 72/462/CEE;
   întrucât autoritățile competente au înaintat, conform articolului 4 alineatul (3) din Directiva 72/462/CEE, o listă a unităților autorizate să exporte în Comunitatea Economică Europeană;
   întrucât un număr mare dintre aceste unități, care au făcut obiectul unei inspecții comunitare la fața locului, prezintă suficiente garanții în ceea ce privește igiena și, în consecință, pot fi incluse pe o primă listă a unităților din care se poate autoriza importul de carne proaspătă, listă întocmită conform articolului 4 alineatul (1) din directiva menționată anterior;
   întrucât cazul celorlalte unități propuse de către autoritățile competente trebuie să fie revizuit pe baza informațiilor suplimentare privind standardele lor de igienă și posibilitatea de a se adapta rapid la reglementările comunitare;
   întrucât, între timp și pentru a nu întrerupe brutal fluxul de schimburi comerciale existent, aceste unități pot fi autorizate temporar să-și continue exporturile de carne proaspătă în statele membre dispuse să accepte acest lucru;
   întrucât se impune, în consecință, revizuirea și, la nevoie, modificarea prezentei decizii, în funcție de inițiativele luate în acest scop și de progresele realizate;
   întrucât trebuie amintit că importurile de carne proaspătă sunt supuse și altor reglementări veterinare comunitare, în special în ceea ce privește controlul sanitar-veterinar, inclusiv dispozițiile speciale privitoare la Danemarca, la Irlanda și la Regatul Unit;
   întrucât condițiile de import pentru carne proaspătă provenind din unitățile care figurează în lista anexată la prezenta decizie sunt supuse în continuare dispozițiilor comunitare adoptate precum și dispozițiilor generale din tratat; întrucât, mai cu seamă importul din țări terțe și reexportul în state membre ale anumitor categorii de carne, cum ar fi bucățile de carne mai mici de trei kilograme sau carnea conținând reziduuri ale anumitor substanțe, care urmează să facă obiectul unei reglementări comunitare armonizate, sunt supuse în continuare legislației sanitare din statul membru importator;
   întrucât măsurile prevăzute în prezenta decizie sunt conforme cu avizul comitetului veterinar permanent,
   ADOPTĂ PREZENTA DECIZIE:
   Articolul 1
   (1)   Unitățile din Republica Sud Africană și din Namibia care figurează în anexă sunt autorizate pentru importul de carne proaspătă în Comunitate conform anexei menționate.
   (2)   Importurile provenind din unitățile la care se referă alineatul (1) sunt supuse în continuare dispozițiilor comunitare adoptate în domeniul veterinar și, în special, în ceea ce privește controlul sanitar-veterinar.
   Articolul 2
   (1)   Statele membre interzic importul de carne proaspătă provenind din alte unități decât cele care figurează în anexă.
   (2)   Totuși, interdicția prevăzută la alineatul (1) nu se aplică decât începând cu data de 1 august 1983 unităților care nu figurează în anexă, dar care au fost recunoscute și propuse oficial de către autoritățile competente la data de 16 august 1982, în conformitate cu articolul 4 alineatul (3) din Directiva 72/462/CEE, cu excepția cazului în care, în ceea ce le privește, se adoptă o decizie contrară, conform articolului 4 alineatul (1) din directiva menționată anterior, înainte de data de 1 august 1983.
   Comisia înaintează statelor membre lista acestor unități.
   Articolul 3
   Prezenta decizie intră în vigoare la data de 1 ianuarie 1983.
   Articolul 4
   Prezenta decizie este revizuită și eventual modificată înainte de data de 1 mai 1983.
   Articolul 5
   Prezenta decizie se adresează statelor membre.

      Adoptată la Bruxelles, 16 decembrie 1982.

            Pentru Comisie

         Poul DALSAGER

            Membru al Comisiei

      (1)  JO L 302, 31.12.1972, p. 28.
   ANEXĂ
   LISTA UNITĂȚILOR
   I.   CARNE DE VITĂ
   A. Abatoare și ateliere de tranșare

               Numărul de autorizare

               Întreprinderea

               Adresa

               23

               Karoo Meat Packers

               Okahandja, Namibia

               25

               Damara Meat Packers

               Otavi, Namibia

               30

               Johannesburg Abattoir

               City Deep, Transvaal, RSA (1)

               47

               Bull Brand Foods

               Krugersdorp, Transvaal, RSA

   B.   Ateliere de tranșare

               61

               Meat Control Board

               Cape Town, Cape Province, RSA

               62

               National Meat Suppliers

               Cape Town, Cape Province, RSA

               69

               Karoo Meat Packers

               Cape Town, Cape Province, RSA

               83

               Blue Continent Cold Storage

               Cape Town, Cape Province, RSA

               87

               Rand Cold Storage

               City Deep, Transvaal, RSA

               93

               Wholesome Meat

               Durban, Natal, RSA

   II.   DEPOZITE FRIGORIFICE

               4

               Table Bay Cold Storage

               Cape Town, Cape Province, RSA

               84

               Maydon Wharf Cold Storage

               Durban, Natal, RSA

               90

               Epping Cold Storage

               Cape Town, Cape Province, RSA

               94

               Walvis Bay Cold Storage

               Walvis Bay

      (1)  RSA = Republica Sud Africană


title: 2014/785/UE: Decizia Consiliului din 7 noiembrie 2014 privind poziția care urmează să fie adoptată, în numele Uniunii Europene, în cadrul Comitetului mixt al SEE referitor la o modificare a Protocolului 31 la Acordul privind SEE în ceea ce privește cooperarea în domenii specifice în afara celor patru libertăți (protecția consumatorului)

text:
               13.11.2014

               RO

               Jurnalul Oficial al Uniunii Europene

               L 328/45

         DECIZIA CONSILIULUI
   din 7 noiembrie 2014
   privind poziția care urmează să fie adoptată, în numele Uniunii Europene, în cadrul Comitetului mixt al SEE referitor la o modificare a Protocolului 31 la Acordul privind SEE în ceea ce privește cooperarea în domenii specifice în afara celor patru libertăți (protecția consumatorului)

      (2014/785/UE)

   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 169 coroborat cu articolul 218 alineatul (9),
   având în vedere Regulamentul (CE) nr. 2894/94 al Consiliului din 28 noiembrie 1994 privind normele de punere în aplicare a Acordului privind Spațiul Economic European (1), în special articolul 1 alineatul (3),
   având în vedere propunerea Comisiei Europene,
   întrucât:

               (1)

               Acordul privind Spațiul Economic European (2) („Acordul privind SEE”) a intrat în vigoare la 1 ianuarie 1994.

               (2)

               În temeiul articolului 98 din Acordul privind SEE, Comitetul mixt al SEE poate decide să modifice, printre altele, Protocolul 31 la Acordul privind SEE.

               (3)

               Protocolul 31 la Acordul privind SEE conține dispoziții și măsuri privind cooperarea în domenii specifice în afara celor patru libertăți.

               (4)

               Este oportună extinderea cooperării dintre părțile contractante la Acordul privind SEE pentru a include Regulamentul (UE) nr. 254/2014 al Parlamentului European și al Consiliului (3).

               (5)

               Este oportun ca participarea statelor AELS la activitățile care derivă din Regulamentul (UE) nr. 254/2014 să înceapă de la 1 ianuarie 2014, indiferent de momentul adoptării deciziei Comitetului mixt al SEE, anexată la prezenta decizie, sau dacă îndeplinirea eventualelor cerințe constituționale pentru prezenta decizie a Comitetului mixt al SEE este notificată după data de 10 iulie 2014.

               (6)

               Entitățile stabilite în statele AELS ar trebui să poată participa la activitățile care încep înainte de intrarea în vigoare a deciziei Comitetului mixt al SEE anexate la prezenta decizie. Costurile suportate pentru aceste activități, a căror punere în aplicare începe după data de 1 ianuarie 2014, pot fi considerate eligibile în aceleași condiții ca și cele aplicabile costurilor suportate de entitățile stabilite în statele membre ale Uniunii, cu condiția ca decizia Comitetului mixt al SEE să intre în vigoare înainte de încheierea acțiunii în cauză.

               (7)

               Prin urmare, Protocolul 31 la Acordul privind SEE ar trebui să fie modificat în consecință.

               (8)

               Poziția Uniunii în cadrul Comitetului mixt al SEE ar trebui să se bazeze pe proiectul de decizie atașat,

         ADOPTĂ PREZENTA DECIZIE:
   Articolul 1
   Poziția care urmează să fie adoptată, în numele Uniunii Europene, în cadrul Comitetului mixt al SEE, cu privire la modificarea propusă a Protocolului 31 la Acordul privind SEE, în ceea ce privește cooperarea în domenii specifice în afara celor patru libertăți, se bazează pe proiectul de decizie a Comitetului mixt al SEE atașat la prezenta decizie.
   Articolul 2
   Prezenta decizie intră în vigoare la data adoptării.

      Adoptată la Bruxelles, 7 noiembrie 2014.

            Pentru Consiliu

            Președintele

         P. C. PADOAN

      (1)  JO L 305, 30.11.1994, p. 6.

      (2)  JO L 1, 3.1.1994, p. 3.

      (3)  Regulamentul (UE) nr. 254/2014 al Parlamentului European și al Consiliului din 26 februarie 2014 privind un program multianual privind protecția consumatorilor pentru perioada 2014-2020 și de abrogare a Deciziei nr. 1926/2006/CE (JO L 84, 20.3.2014, p. 42).

      PROIECT
      DECIZIA NR. …/2014 A COMITETULUI MIXT AL SEE
      din
      de modificare a Protocolului 31 la Acordul privind SEE în ceea ce privește cooperarea în domenii specifice în afara celor patru libertăți
      COMITETUL MIXT AL SEE,
      având în vedere Acordul privind Spațiul Economic European („Acordul privind SEE”), în special articolele 86 și 98,
      întrucât:

                  (1)

                  Este oportun să se extindă cooperarea dintre părțile contractante la Acordul privind SEE pentru a include Regulamentul (UE) nr. 254/2014 al Parlamentului European și al Consiliului din 26 februarie 2014 privind un program multianual privind protecția consumatorilor pentru perioada 2014-2020 și de abrogare a Deciziei nr. 1926/2006/CE (1).

                  (2)

                  Este oportun ca participarea statelor AELS la activitățile care derivă din Regulamentul (UE) nr. 254/2014 să înceapă de la 1 ianuarie 2014, indiferent de momentul adoptării prezentei decizii sau dacă îndeplinirea eventualelor cerințele constituționale este notificată după data de 10 iulie 2014.

                  (3)

                  Entitățile stabilite în statele AELS ar trebui să poată participa la activitățile care încep înainte de intrarea în vigoare a prezentei decizii. Costurile suportate pentru aceste activități, a căror punere în aplicare începe după data de 1 ianuarie 2014, pot fi considerate eligibile în aceleași condiții ca și cele aplicabile costurilor suportate de entitățile stabilite în statele membre ale UE, cu condiția ca prezenta decizie să intre în vigoare înainte de încheierea acțiunii în cauză.

                  (4)

                  Prin urmare, Protocolul 31 la Acordul privind SEE ar trebui modificat pentru ca această cooperare extinsă să se poată realiza de la 1 ianuarie 2014,

            ADOPTĂ PREZENTA DECIZIE:
      Articolul 1
      Articolul 6 din Protocolul 31 la Acordul privind SEE se modifică după cum urmează:

                  1.

                  După alineatul (3a) se introduce următorul alineat:
                  „(3b)   De la 1 ianuarie 2014, statele AELS participă la următorul program:

                              —

                                 32014 R 0254: Regulamentul (UE) nr. 254/2014 al Parlamentului European și al Consiliului din 26 februarie 2014 privind un program multianual privind protecția consumatorilor pentru perioada 2014-2020 și de abrogare a Deciziei nr. 1926/2006/CE (JO L 84, 20.3.2014, p. 42).
                              Costurile suportate cu activitățile a căror punere în aplicare începe după 1 ianuarie 2014 pot fi considerate eligibile de la începutul acțiunii, conform acordului de grant sau deciziei de grаnt în cauză, cu condiția ca Decizia nr. …/2014 a Comitetului mixt al SEE din … să intre în vigoare înainte de încheierea acțiunii.
                              Principatul Liechtenstein este exceptat de la participarea și contribuția financiară la acest program.”

                  2.

                  Textul de la alineatul (4) se înlocuiește cu următorul text:
                  „Statele AELS contribuie financiar la activitățile menționate la alineatele (3), (3a) și (3b) în conformitate cu articolul 82 alineatul (1) litera (a) din acord.”

                  3.

                  Textul de la alineatul (5) se înlocuiește cu următorul text:
                  „De la începerea cooperării în cadrul activităților menționate la alineatele (3), (3a) și (3b), statele AELS participă pe deplin, fără drept de vot, la comitetele și alte organisme CE care asistă Comisia CE în gestionarea sau dezvoltarea activităților respective.”

            Articolul 2
      Prezenta decizie intră în vigoare în ziua următoare datei la care s-a efectuat ultima notificare în conformitate cu articolul 103 alineatul (1) din Acordul privind SEE (2).
      Se aplică de la 1 ianuarie 2014.
      Articolul 3
      Prezenta decizie se publică în secțiunea SEE și în suplimentul SEE ale Jurnalului Oficial al Uniunii Europene.

         Adoptată la Bruxelles,

               Pentru Comitetul mixt al SEE

               Președintele

               Secretarii

               Comitetului mixt al SEE

         (1)  JO L 84, 20.3.2014, p. 42.

         (2)  [Nu au fost semnalate cerințe constituționale.] [Au fost semnalate cerințe constituționale.]


title: Decizia (UE) 2015/1668 a Parlamentului European din 29 aprilie 2015 privind închiderea conturilor Agenției Europene pentru Siguranță Maritimă pentru exercițiul financiar 2013

text:
               30.9.2015

               RO

               Jurnalul Oficial al Uniunii Europene

               L 255/282

      DECIZIA (UE) 2015/1668 A PARLAMENTULUI EUROPEAN
      din 29 aprilie 2015
      privind închiderea conturilor Agenției Europene pentru Siguranță Maritimă pentru exercițiul financiar 2013
      PARLAMENTUL EUROPEAN,

                  —

                  având în vedere conturile anuale finale ale Agenției Europene pentru Siguranță Maritimă pentru exercițiul financiar 2013,

                  —

                  având în vedere Raportul Curții de Conturi privind conturile anuale ale Agenției Europene pentru Siguranță Maritimă pentru exercițiul financiar 2013, însoțit de răspunsurile agenției (1),

                  —

                  având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente, întocmită de Curtea de Conturi pentru exercițiul financiar 2013, în temeiul articolului 287 din Tratatul privind funcționarea Uniunii Europene,

                  —

                  având în vedere Recomandarea Consiliului din 17 februarie 2015 privind descărcarea de gestiune a agenției în ceea ce privește execuția bugetară pentru exercițiul financiar 2013 (05304/2015 – C8-0054/2015),

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (3),

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (4), în special articolul 208,

                  —

                  având în vedere Regulamentul (CE) nr. 1406/2002 al Parlamentului European și al Consiliului din 27 iunie 2002 de instituire a unei Agenții Europene pentru Siguranță Maritimă (5), în special articolul 19,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (6),

                  —

                  având în vedere Regulamentul delegat (UE) nr. 1271/2013 al Comisiei din 30 septembrie 2013 privind Regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (7), în special articolul 108,

                  —

                  având în vedere articolul 94 și anexa V la Regulamentul său de procedură,

                  —

                  având în vedere raportul Comisiei pentru control bugetar și avizul Comisiei pentru transport și turism (A8-0088/2015),

         1.

            ia act de conturile anuale finale ale Agenției Europene pentru Siguranță Maritimă care sunt prezentate în anexa la raportul Curții de Conturi;

         2.

            aprobă închiderea conturilor Agenției Europene pentru Siguranță Maritimă pentru exercițiul financiar 2013;

         3.

            încredințează președintelui sarcina de a transmite prezenta decizie directorului executiv al Agenției Europene pentru Siguranță Maritimă, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

               Președintele

            Martin SCHULZ

               Secretarul general

            Klaus WELLE

         (1)  JO C 442, 10.12.2014, p. 210.

         (2)  A se vedea nota de subsol 1.

         (3)  JO L 248, 16.9.2002, p. 1.

         (4)  JO L 298, 26.10.2012, p. 1.

         (5)  JO L 208, 5.8.2002, p. 1.

         (6)  JO L 357, 31.12.2002, p. 72.

         (7)  JO L 328, 7.12.2013, p. 42.


title: Decizia 2014/751/PESC a Consiliului din 30 octombrie 2014 de modificare a Deciziei 2010/573/PESC privind măsurile restrictive împotriva conducerii regiunii Transnistria din Republica Moldova

text:
               31.10.2014

               RO

               Jurnalul Oficial al Uniunii Europene

               L 311/54

         DECIZIA 2014/751/PESC A CONSILIULUI
   din 30 octombrie 2014
   de modificare a Deciziei 2010/573/PESC privind măsurile restrictive împotriva conducerii regiunii Transnistria din Republica Moldova
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   întrucât:

               (1)

               La 27 septembrie 2010, Consiliul a adoptat Decizia 2010/573/PESC (1).

               (2)

               Pe baza unei revizuiri a Deciziei 2010/573/PESC, măsurile restrictive împotriva conducerii regiunii Transnistria din Republica Moldova ar trebui prelungite până la 31 octombrie 2015.

               (3)

               Decizia 2010/573/PESC ar trebui modificată în consecință,

         ADOPTĂ PREZENTA DECIZIE:
   Articolul 1
   Articolul 4 alineatul (2) din Decizia 2010/573/PESC se înlocuiește cu următorul text:

      „(2)   Prezenta decizie se aplică până la 31 octombrie 2015. Aceasta se reexaminează permanent. Aceasta este reînnoită sau modificată, după caz, în situația în care Consiliul consideră că obiectivele sale nu au fost îndeplinite.”

   Articolul 2
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Bruxelles, 30 octombrie 2014.

            Pentru Consiliu

            Președintele

         S. GOZI

      (1)  Decizia 2010/573/PESC a Consiliului din 27 septembrie 2010 privind măsurile restrictive împotriva conducerii regiunii Transnistria din Republica Moldova (JO L 253, 28.9.2010, p. 54).


title: 2009/22/CE: Decizia Consiliului din 8 decembrie 2008 privind desemnarea președintelui Comitetului militar al Uniunii Europene

text:
               14.1.2009

               RO

               Jurnalul Oficial al Uniunii Europene

               L 9/51

      DECIZIA CONSILIULUI

   din 8 decembrie 2008
   privind desemnarea președintelui Comitetului militar al Uniunii Europene
   (2009/22/CE)
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28 alineatul (1),
   având în vedere Tratatul de instituire a Comunității Europene, în special articolul 207,
   reamintind Decizia 2001/79/PESC a Consiliului din 22 ianuarie 2001 privind înființarea Comitetului militar al Uniunii Europene (1),
   întrucât:

               (1)

               În conformitate cu articolul 3 din Decizia 2001/79/PESC, președintele Comitetului militar este desemnat de către Consiliu la recomandarea comitetului întrunit la nivel de șefi de stat major.

               (2)

               În cadrul reuniunii sale din 29 octombrie 2008, comitetul, întrunit la nivel de șefi de stat major, a recomandat ca generalul Håkan SYRÉN să fie desemnat președinte al Comitetului militar al Uniunii Europene,

         DECIDE:
   Articolul 1
   Generalul Håkan SYRÉN este desemnat președinte al Comitetului militar al Uniunii Europene pentru o perioadă de trei ani începând cu data de 6 noiembrie 2009.
   Articolul 2
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 8 decembrie 2008.

            Pentru Consiliu

            Președintele

         B. KOUCHNER

      (1)  JO L 27, 30.1.2001, p. 4.


title: Decizia (Euratom) 2016/829 a Consiliului din 12 mai 2016 de aprobare a încheierii, de către Comisia Europeană, în numele Comunității Europene a Energiei Atomice, a unui protocol la Acordul de parteneriat și cooperare de instituire a unui parteneriat între Comunitățile Europene și statele membre ale acestora, pe de o parte, și Republica Tadjikistan, pe de altă parte, pentru a ține seama de aderarea Republicii Croația la Uniunea Europeană

text:
               27.5.2016

               RO

               Jurnalul Oficial al Uniunii Europene

               L 140/3

         DECIZIA (Euratom) 2016/829 A CONSILIULUI
   din 12 mai 2016
   de aprobare a încheierii, de către Comisia Europeană, în numele Comunității Europene a Energiei Atomice, a unui protocol la Acordul de parteneriat și cooperare de instituire a unui parteneriat între Comunitățile Europene și statele membre ale acestora, pe de o parte, și Republica Tadjikistan, pe de altă parte, pentru a ține seama de aderarea Republicii Croația la Uniunea Europeană
   CONSILIUL UNIUNII EUROPENE,
   având în vedere Tratatul de instituire a Comunității Europene a Energiei Atomice, în special articolul 101 al doilea paragraf,
   având în vedere recomandarea Comisiei Europene,
   întrucât:

               (1)

               În conformitate cu articolul 6 alineatul (2) din Actul de aderare din 2011, aderarea Republicii Croația la un acord semnat sau încheiat de statele membre și de Uniune cu țări terțe sau organizații internaționaleurmează să fie aprobată prin intermediul unui protocol la respectivul acord. În conformitate cu articolul menționat, în cazul unei astfel de aderări se aplică o procedură simplificată, prin care Consiliul, hotărând în unanimitate în numele statelor membre, încheie un protocol cu țara terță în cauză.

               (2)

               La 14 septembrie 2012, Consiliul a autorizat Comisia să deschidă negocieri pentru adaptarea acordurilor semnate sau încheiate de Uniune, sau de Uniune și statele membre ale acesteia, cu una sau mai multe țări terțe sau organizații internaționale, având în vedere aderarea Republicii Croația la Uniune.

               (3)

               Negocierile cu Republica Tadjikistan s-au încheiat cu succes prin parafarea unui protocol la Acordul de parteneriat și cooperare de instituire a unui parteneriat între Comunitățile Europene și statele membre ale acestora, pe de o parte, și Republica Tadjikistan, pe de altă parte (1), pentru a ține seama de aderarea Republicii Croația la Uniune (denumit în continuare „protocolul”).

               (4)

               Semnarea și încheierea protocolului fac obiectul unei proceduri separate în ceea ce privește chestiunile care se încadrează în domeniul de competență al Uniunii și al statelor membre ale acesteia.

               (5)

               Încheierea protocolului de către Comisie ar trebui să fie aprobată în ceea ce privește chestiunile care se încadrează în domeniul de competență al Comunității Europene a Energiei Atomice,

         ADOPTĂ PREZENTA DECIZIE:
   Articolul 1
   Se aprobă încheierea de către Comisia Europeană, în numele Comunității Europene a Energiei Atomice, a Protocolului la Acordul de parteneriat și cooperare de instituire a unui parteneriat între Comunitățile Europene și statele membre ale acestora, pe de o parte, și Republica Tadjikistan, pe de altă parte, pentru a se ține seama de aderarea Republicii Croația la Uniunea Europeană (2).
   Articolul 2
   Prezenta decizie intră în vigoare la data adoptării.

      Adoptată la Bruxelles, 12 mai 2016.

            Pentru Consiliu

            Președintele

         F. MOGHERINI

      (1)  JO L 350, 29.12.2009, p. 3.

      (2)  Textul protocolului este atașat deciziei privind semnarea, în numele Uniunii Europene și a statelor membre ale acesteia, a unui protocol la Acordul de parteneriat și cooperare de instituire a unui parteneriat între Comunitățile Europene și statele membre ale acestora, pe de o parte, și Republica Tadjikistan, pe de altă parte, pentru a ține seama de aderarea Republicii Croația la Uniunea Europeană.


title: Decizia Biroului Parlamentului European din 26 octombrie 2015 de modificare a normelor de aplicare a Statutului deputaților în Parlamentul European

text:
               28.11.2015

               RO

               Jurnalul Oficial al Uniunii Europene

               C 397/2

         DECIZIA BIROULUI PARLAMENTULUI EUROPEAN
   din 26 octombrie 2015
   de modificare a normelor de aplicare a Statutului deputaților în Parlamentul European
   (2015/C 397/03)
   BIROUL PARLAMENTULUI EUROPEAN,
   având în vedere Tratatul privind funcționarea Uniunii Europene, în special articolul 223 alineatul (2),
   având în vedere Statutul deputaților în Parlamentul European (1) („Statutul deputaților”),
   având în vedere articolele 10 și 25 din Regulamentul de procedură al Parlamentului European,
   întrucât:

               (1)

               Având în vedere experiența dobândită în a șaptea legislatură în ceea ce privește aplicarea normelor privind asistenții acreditați și locali, este necesar să se aducă o serie de modificări Normelor de aplicare a Statutului deputaților în Parlamentul European (2) („Normele de aplicare”). Scopul principal al acestor modificări este clarificarea anumitor norme, eliminarea unor deficiențe constatate în cadrul punerii în practică a Normelor de aplicare și îmbunătățirea administrării.

               (2)

               Rambursarea cheltuielilor de asistență parlamentară ar trebui limitată la cheltuielile suportate în perioada de 30 de zile care precede data de depunere a cererii de rambursare la serviciul competent al Parlamentului. Astfel va fi posibilă respingerea cererilor în cazul în care acestea sunt depuse prea târziu pentru a se putea verifica dacă serviciile declarate au fost prestate efectiv și dacă a fost respectată legislația națională a muncii și în materie de securitate socială.

               (3)

               Suma maximă care poate fi rambursată pentru cheltuielile de asistență parlamentară nu a mai fost schimbată din 2011, în pofida extinderii competențelor Parlamentului. Prin urmare, suma în cauză ar trebui majorată cu 1 500 EUR, până la 22 879 EUR pe lună. În Rezoluția Parlamentului din 29 aprilie 2015 referitoare la estimarea bugetului de venituri și cheltuieli al Parlamentului European pentru exercițiul financiar 2016 s-au prevăzut creditele necesare pentru această majorare.

               (4)

               Principiul transparenței este consacrat la articolul 15 din Tratatul privind funcționarea Uniunii Europene, iar importanța transparenței a fost scoasă în evidență, printre alții, de Ombudsmanul European în cuprinsul scrisorii sale din 30 septembrie 2002 adresate Președintelui Comisiei. Conform acestui principiu, ar trebui publicate pe toată durata contractelor informații complete privind numele stagiarilor, precum și numele și denumirile comerciale ale prestatorilor de servicii și ale agenților de plată în raport cu care se efectuează rambursarea cheltuielilor de asistență parlamentară.

               (5)

               În rezoluția sa din 29 aprilie 2015, menționată mai sus, Parlamentul a solicitat să se asigure un echilibru mai just între asistenții parlamentari acreditați și asistenții locali. Pentru aceasta, 25 % din alocația destinată asistenței parlamentare ar trebui rezervată pentru plata asistenților parlamentari acreditați, iar cheltuielile legate de asistenții locali, prestatorii de servicii și agenții de plată ar trebui limitate, respectiv, la 75 % din această alocație.

               (6)

               Salariile și onorariile asistenților locali ar trebui să fie plafonate, în conformitate cu principiile menționate în recomandările Grupului temporar de evaluare a implementării Statutului deputaților și a Statutului asistenților și ținând seama de experiența acumulată la punerea în aplicare a acestor recomandări începând cu 2012, pentru a limita riscul unei diferențe excesive între salariile în cauză, care pot fi complet disproporționate față de sarcinile îndeplinite, și salariile medii din statele membre respective. Plafoanele salariale ar trebui stabilite pentru fiecare stat membru în parte utilizându-se salariul mediu anual brut înregistrat de Eurostat în statul membru în cauză, înmulțit cu trei. Plafonul astfel calculat nu ar trebui, totuși, să fie mai mic decât salariul de bază al unui asistent parlamentar acreditat de gradul 6 și nici mai mare decât salariul de bază al unui asistent parlamentar acreditat de gradul 19. Biroul ar trebui abilitat să adapteze plafoanele de referință, care ar trebui publicate pe pagina de internet a Parlamentului.

               (7)

               Remunerația agenților de plată ar trebui reglementată prin limitarea acesteia la 10 % din cuantumurile de a căror plată este responsabil agentul în cauză, sub rezerva unui plafon global de 4 % din alocația pentru asistență parlamentară.

               (8)

               În urma experienței dobândite, este necesar să se precizeze natura și conținutul documentelor care trebuie prezentate odată cu cererea de rambursare a cheltuielilor aferente contractelor de muncă ale asistenților locali. În special, serviciului competent al Parlamentului ar trebui să i se prezinte fișa postului detaliată, informații privind locul în care este executat contractul, o copie autentificată a unui act de identitate, dovada privind locul de reședință, dovada calificărilor și experienței profesionale și o declarație privind lipsa conflictelor de interese.

               (9)

               În momentul regularizării anuale a conturilor în legătură cu cheltuielile aferente asistenților locali care au contract de muncă, agenții de plată ar trebui să aibă obligația de a prezenta anumite documente, cum ar fi dovada înscrierii într-un sistem de asigurări sociale sau dovada unei asigurări împotriva accidentelor. Este adevărat că deputații depind, în general, de autoritățile naționale pentru emiterea unor astfel de documente, iar autoritățile naționale de multe ori nu sunt în măsură să emită aceste documente în termenele aplicabile în prezent.

               (10)

               Având în vedere experiența dobândită, trebuie precizate anumite obligații ale asistenților locali care au contract de muncă, în special în ceea ce privește distanța dintre domiciliu și locul de muncă, activitățile externe și candidarea în alegeri.

               (11)

               Pentru rambursarea cheltuielilor aferente serviciilor care depășesc 500 EUR, ar trebui stabilită o procedură specifică bazată pe principiile aplicabile contractelor de achiziții publice prevăzute în Regulamentul (UE, Euratom) nr. 966/2012 al Parlamentului European și al Consiliului (3). În astfel de cazuri, cererea de rambursare a cheltuielilor ar trebui să fie însoțită de o estimare și de un proiect de contract în care să se definească în mod clar natura serviciilor ce urmează a fi prestate. De asemenea, în cazul serviciilor care depășesc 60 000 EUR, ar trebui demonstrat faptul că a fost selectată oferta cea mai avantajoasă din punct de vedere economic din cel puțin trei oferte.

               (12)

               Dispozițiile referitoare la conflictele de interese ar trebui modificate pentru a preciza interdicția de a finanța activități politice sau cheltuieli personale.

               (13)

               De asemenea, este oportun să se aducă anumite modificări la articolul 46 din Normele de aplicare, care vizează stingerea dreptului la indemnizația tranzitorie în cazul deputaților care își asumă un mandat într-un alt parlament sau o funcție publică, având în vedere experiența dobândită la sfârșitului celei de a șaptea legislaturi și nevoia de a reflecta integral în Normele de aplicare obiectivele și contextul dispozițiilor pertinente din Statutul deputaților, în special articolul 9 alineatul (2) și articolele 11 și 13, ținând seama de principiul prin care se interzice cumulul de plăți din fonduri publice. Prin urmare, sumele primite de un deputat pentru exercitarea unui mandat într-un alt parlament sau a unei funcții publice, cu excepția eventualelor rambursări pentru cheltuieli efectiv suportate, sunt deduse din indemnizația tranzitorie plătită de Parlamentul European, astfel cum se prevede în prezent la articolul 11 din Statutul deputaților pentru cazurile care implică salarii concomitente. Pentru a putea fi pus în practică în mod consecvent, noul regim ar trebui să se aplice de la începutul legislaturii parlamentare în curs,

         ADOPTĂ PREZENTA DECIZIE:
   Articolul 1
   Normele de aplicare se modifică după cum urmează:

               1.

               Articolul 33 se modifică după cum urmează:

                           (a)

                           alineatul (3) se înlocuiește cu următorul text:
                           „(3)   Cheltuielile sunt acoperite pe toată durata mandatului deputaților. Pot fi decontate numai cheltuielile efectuate cel mult cu 30 de zile înaintea depunerii cererii în conformitate cu prezentul capitol.”;

                           (b)

                           alineatul 4 se înlocuiește cu următorul text:
                           „(4)   Cuantumul maxim decontabil al costurilor lunare legate de colaboratorii personali menționați la articolul 34 este de 22 879 EUR, începând cu 1 ianuarie 2016.”

               2.

               Articolul 34 se modifică după cum urmează:

                           (a)

                           alineatul 2 se înlocuiește cu următorul text:
                           „(2)   Mai mulți deputați pot constitui o grupare, prin acord scris, pentru a angaja sau a utiliza împreună serviciile unuia sau mai multor asistenți, în sensul definiției de la alineatul (1). În acest caz, deputații respectivi desemnează dintre ei deputatul sau deputații autorizați să semneze contractele sau să depună cererile de recrutare în numele grupării.
                           Deputații prezintă serviciului competent o declarație scrisă prin care stabilesc repartizarea cotelor-părți respective care se deduc din suma prevăzută la articolul 33 alineatul (4).”;

                           (b)

                           alineatul (5) se înlocuiește cu următorul text:
                           „(5)   Deputații pot, de asemenea, să recurgă la persoane fizice sau juridice care prestează servicii pentru a beneficia de servicii ocazionale și clar identificate, în legătură directă cu exercitarea mandatului parlamentar, în condițiile prevăzute în prezentul capitol.”;

                           (c)

                           alineatele (7) și (8) se înlocuiesc cu următorul text:
                           „(7)   Biroul adoptă o listă de cheltuieli care pot fi rambursate din indemnizația pentru asistență parlamentară.
                           (8)   Numele asistenților și stagiarilor, precum și numele sau denumirile comerciale ale prestatorilor de servicii și ale agenților de plată se publică, pe durata contractului, pe pagina de internet a Parlamentului European, împreună cu numele deputatului sau ale deputaților pe care îi asistă.
                           Asistenții, stagiarii, prestatorii de servicii și agenții de plată respectivi pot, din rațiuni de protecție a siguranței personale, justificate în mod corespunzător, să solicite în scris ca numele lor sau denumirile lor comerciale să nu fie publicate pe pagina de internet a Parlamentului European. Secretarul General decide dacă aprobă sau nu această cerere.”;

                           (d)

                           se adaugă următoarele alineate:
                           „(9)   Indiferent de durata activității prevăzută în contracte, numărul contractelor aflate în vigoare simultan între un deputat și asistenți acreditați nu poate fi mai mare de trei. Se pot admite maximum patru contracte în baza unei derogări explicite acordate de Președintele Parlamentului, după verificările efectuate de serviciile competente privind faptul că deputatul în cauză dispune de spațiu de birou suficient în conformitate cu normele de utilizare a clădirilor Parlamentului, ținându-se seama și de numărul eventualilor stagiari.
                           (10)   Cel puțin 25 % din suma prevăzută la articolul 33 alineatul (4) este rezervată pentru plata cheltuielilor care decurg din titlul VII al Regimului aplicabil celorlalți agenți ai Uniunii Europene. Prin urmare, toate cheltuielile aferente asistenței parlamentare, cu excepția celor care decurg din titlul VII al Regimului aplicabil celorlalți agenți ai Uniunii Europene, nu pot depăși împreună 75 % din cuantumul prevăzut la articolul 33 alineatul (4).
                           De asemenea, cheltuielile legate de prestarea de servicii menționate la articolul 34 nu pot depăși 25 % din cuantumul prevăzut la articolul 33 alineatul (4).
                           Aceste limite sunt calculate pe baza cuantumurilor lunare menționate la articolul 33 alineatul (4) cumulate într-un exercițiu financiar, plus eventualele sume reportate în exercițiul financiar următor conform articolului 33 alineatul (6), în mod proporțional.
                           (11)   Parlamentul rambursează cheltuielile aferente asistenților locali în funcție de salariile brute sau de onorariile fără TVA, în limita plafoanelor lunare care sunt stabilite de Birou în conformitate cu alineatul (12). Plafoanele respective pot fi adaptate de Birou în fiecare an. Plafoanele aplicabile se publică pe pagina de internet a Parlamentului.
                           (12)   Plafoanele reprezintă triplul cuantumului de referință. Prin cuantumul de referință se înțelege a douăsprezecea parte din suma publicată de Eurostat ca fiind remunerația brută anuală medie a unui angajat cu normă întreagă în statul membru în care a fost ales deputatul.
                           Cu toate acestea, plafoanele calculate astfel nu pot fi mai mici decât salariul de bază al unui asistent parlamentar acreditat de gradul 6 și nici mai mari decât salariul de bază al unui asistent parlamentar acreditat de gradul 19.
                           Eventualele prime sunt decontate numai în limita plafoanelor menționate anterior, calculate anual.
                           Plafoanele se reduc proporțional în cazul în care asistentul local lucrează cu fracțiune de normă sau în cazul în care acesta nu lucrează o lună întreagă.”

               3.

               La articolul 35, alineatul (3) se înlocuiește cu următorul text:
               „(3)   Deputatul încheie un contract individual cu agentul de plată ales, care îndeplinește cerințele enumerate la alineatul (2).
               Cheltuielile cu serviciile furnizate de agenții de plată în conformitate cu alineatul (1) sunt acoperite din suma prevăzută la articolul 33 alineatul (4) și nu sunt afectate de limita menționată la articolul 34 alineatul (10) în cazul serviciilor.
               Onorariile agenților de plată fără TVA nu pot depăși 10 % din salariile, onorariile și indemnizațiile asistenților locali, prestatorilor de servicii și stagiarilor a căror plată o asigură și nici 4 % din cuantumul prevăzut la articolul 33 alineatul (4).
               Limitele maxime aplicate onorariilor agenților de plată se verifică pe baza cuantumurilor acumulate într-un an calendaristic, proporțional cu durata contractelor acestora.”

               4.

               Articolul 38 se înlocuiește cu următorul text:
               „Articolul 38
               Documentele de furnizat odată cu un contract de muncă
               Cererile de acoperire a cheltuielilor aferente unui contract de muncă conțin următoarele:

                           (a)

                           originalul contractului de muncă încheiat între deputat și asistentul său local;

                           (b)

                           o fișă a postului detaliată și adresa exactă la care trebuie exercitate atribuțiile;

                           (c)

                           o fișă de calcul detaliată a salariilor, a contribuțiilor salariaților și angajatorilor la asigurările sociale, precum și a altor cheltuieli probabile care urmează a fi efectuate în decursul anului calendaristic și la finalizarea contractului, care ține seama de dispozițiile de drept intern, inclusiv de cele care reglementează salariul minim și de obligațiile contractuale, inclusiv de eventualele plăți aferente cheltuielilor de misiune;

                           (d)

                           o copie legalizată a unui document de identitate valabil al asistentului local;

                           (e)

                           dovada locului de reședință obișnuit al asistentului local;

                           (f)

                           dovada calificărilor și a experienței profesionale ale asistentului local; precum și

                           (g)

                           o declarație, contrasemnată de deputat, că asistentul renunță, pe toată durata contractului său de asistent local, la alte angajamente, chiar și neremunerate, în care este implicat direct sau indirect și care sunt încheiate cu o organizație ce urmărește obiective politice, precum un partid, o fundație, o mișcare sau un grup politic parlamentar, dacă aceste activități îl împiedică să-și exercite funcțiile de asistent sau dacă dau naștere unui conflict de interese.”

               5.

               (a) Articolul 39 se înlocuiește cu următorul text:
               „Articolul 39
               Regularizarea contabilă
               (1)   Pentru fiecare asistent local angajat, agentul de plată transmite serviciului competent, cel târziu până la data de 31 martie a anului următor exercițiului financiar al Parlamentului în cauză, situațiile cheltuielilor realizate pentru salarii, deduceri fiscale și contribuții ale angajatorului și angajatului la asigurările sociale sau ale oricăror alte cheltuieli care pot fi acoperite, în special în scopul regularizării plăților efectuate în avans. Acesta furnizează, de asemenea, o dovadă atestând afilierea asistentului local la un regim de asigurări sociale, care menționează deputatul în calitate de angajator și, în cazul în care legislația internă aplicabilă prevede acest lucru, un certificat de asigurare împotriva accidentelor de muncă. Agentul de plată atestă, de asemenea, îndeplinirea tuturor obligațiilor care decurg din legislația națională aplicabilă.
               În cazul încetării contractului dintre agentul de plată și deputat, precum și la încheierea mandatului deputatului, aceste obligații sunt îndeplinite în termen de cel mult trei luni.
               Situațiile menționate la primul paragraf sunt elaborate în conformitate cu specificațiile stabilite de Parlament.
               (2)   După verificarea situațiilor menționate la alineatul (1), serviciul competent trimite agentului de plată și, spre informare, deputatului, o notificare privind regularitatea sau iregularitatea plăților efectuate, indicându-se, dacă este cazul, documentele care mai lipsesc și trebuie să fie depuse.
               În cazul în care în notificare se semnalează iregularități în ceea ce privește plățile, documentele necesare pentru regularizarea plăților se trimite serviciului competent în termen de o lună de la data notificării. În caz contrar, Parlamentul aplică articolele 67 și 68.”

               6.

               Se introduce următorul articol:
               „Articolul 39a
               Obligații privind contractele de muncă
               (1)   Pe perioada prevăzută de legislația națională aplicabilă și timp de cel puțin un an de la încheierea legislaturii respective, agentul de plată ține evidența salariilor, precum și a impozitelor și a contribuțiilor angajatorului și angajatului la asigurările sociale într-un registru al statelor de plată. În cazul în care un contract cu un agent de plată se încheie înainte de finalul mandatului deputatului, se transmite fără întârziere o copie certificată a registrului statelor de plată către noul agent de plată ales de deputat, în conformitate cu articolul 35 alineatul (3).
               (2)   Asistentul se abține de la orice acțiuni care contravin intereselor deputatului de care este angajat și intereselor Parlamentului. Asistentul informează fără întârziere deputatul cu privire la intenția sa de a desfășura o activitate externă, remunerată sau neremunerată, precum și cu privire la intenția sa de a candida la alegeri.
               Distanța dintre locul de muncă și reședința asistentului nu trebuie să afecteze exercitarea adecvată a atribuțiilor sale.
               (3)   Deputatul informează fără întârziere serviciul competent cu privire la orice modificare intervenită în raporturile sale de muncă cu asistenții care afectează cheltuielile de asistență parlamentară, precum și cu privire la intenția asistenților săi de a desfășura activități externe sau de a candida la alegeri. Deputatul trebuie să se asigure că desfășurarea activităților externe sau candidatura la alegeri nu afectează exercitarea atribuțiilor asistenților sau nu aduc atingere intereselor financiare ale Uniunii. Serviciul competent poate solicita dovada înțelegerilor încheiate în acest sens cu asistenții în cauză.
               4.   Asistentul local care intenționează să candideze la alegeri respectă legislația națională privind campaniile electorale. Cel puțin pe durata campaniei electorale oficiale, asistentul trebuie să fie în concediu anual sau în concediu fără plată. Dacă acesta este ales, plata cheltuielilor care îl privește încetează, cu excepția cazului în care poate face dovada faptului că mandatul său este compatibil cu exercitarea atribuțiilor de asistent parlamentar.
               (5)   Contractul încheiat între deputat și asistenți trebuie să includă obligațiile prevăzute la alineatele (2) și (4).”

               7.

               Articolul 41 se înlocuiește cu următorul text:
               „Articolul 41
               Documentele de prezentat odată cu un contract de prestări de servicii
               (1)   Cu excepția unor servicii ocazionale ale căror costuri nu depășesc 500 EUR inclusiv TVA, cererea de rambursare a cheltuielilor trebuie depusă înaintea încheierii unui contract de prestare de servicii și trebuie să conțină:

                           (a)

                           un deviz și un proiect al contractului pe care deputatul intenționează să-l încheie cu un prestator de servicii, în care se definește în mod clar natura serviciilor ce urmează a fi furnizate;

                           (b)

                           în cazul serviciilor care costă mai mult de 60 000 EUR inclusiv TVA, justificarea ofertei reținute, care trebuie să fie cea mai avantajoasă din punct de vedere economic dintre cel puțin trei oferte depuse de prestatori complet independenți, ținând seama, în afară de preț, de calitatea ofertei și de aspectele sociale; acest prag se aplică, în mod cumulativ, în cazul unei serii de contracte succesive care vizează servicii similare prestate de același prestator;

                           (c)

                           în cazul prestatorilor de servicii care sunt persoane juridice, o copie a înscrierii în registrul comerțului sau o dovadă echivalentă, împreună cu Actul constitutiv, iar în cazul prestatorilor de servicii care sunt persoane fizice, documentele menționate la articolul 38 literele (d)-(f) și, cu excepția contractelor ocazionale, la litera (g) a aceluiași articol;

                           (d)

                           în cazul prestatorilor de servicii care sunt persoane juridice, o declarație privind absența conflictelor de interese, prin care se confirmă faptul că nicio persoană dintre cele implicate în prestarea serviciilor nu este un asistent în sensul articolului 34 și nici una dintre persoanele menționate la articolul 43 litera (d).

                     (2)   Costul serviciilor prestate se rambursează după ce deputatul depune la serviciul competent factura sau nota de onorarii prezentând detaliat serviciile efectiv prestate de prestatorul de servicii, precum și copia contractului încheiat cu prestatorul de servicii. Factura sau nota de onorarii este însoțită de o confirmare din partea deputatului a faptului că serviciul a fost într-adevăr prestat. La cererea serviciului competent, deputatul prezintă și principalele documente justificative.
               În cazurile în care serviciile sunt scutite parțial sau integral de TVA, serviciul competent poate cere agentului de plată să confirme temeiul juridic al scutirii.”

               8.

               Articolul 43 se modifică după cum urmează:

                           (a)

                           litera (a) se înlocuiește cu următorul text:

                                       „(a)

                                       pentru a finanța contracte încheiate cu o organizație ce urmărește obiective politice, precum un partid, o fundație, o mișcare sau un grup politic parlamentar;”;

                           (b)

                           litera (d) se înlocuiește cu următorul text:

                                       „(d)

                                       pentru a finanța contracte de angajare sau de utilizare a serviciilor soților deputaților sau partenerilor stabili nematrimoniali ai acestora sau ale părinților, copiilor, fraților și surorilor acestora și, în general, în toate cazurile de conflict de interese definite la articolul 62 alineatul (1a).”

               9.

               Articolul 46 se modifică după cum urmează:

                           (a)

                           alineatele (1), (2) și (3) se înlocuiesc cu următorul text:
                           „(1)   Foștii deputați au dreptul la o indemnizație tranzitorie. În cazul în care dețin un mandat în alt parlament sau exercită o funcție publică, salariul la care au dreptul este dedus din indemnizația tranzitorie.
                           (2)   Dispozițiile articolului 2 alineatul (3) se aplică mutatis mutandis indemnizației tranzitorii.
                           (3)   În sensul prezentului articol, prin «alt parlament» se înțelege orice parlament cu atribuții legislative care funcționează pe teritoriul unui stat membru.”;

                           (b)

                           la alineatul (4), partea introductivă se înlocuiește cu următorul text:
                           „(4)   În sensul prezentului articol, «funcție publică» înseamnă oricare dintre următoarele funcții:”;

                           (c)

                           la alineatul 4, litera (c) se înlocuiește cu următorul text:

                                       „(c)

                                       cea de înalt funcționar titular al autorității publice, de funcționar sau de membru al unei instituții a Uniunii.”

               10.

               La articolul 48, alineatul (1) se înlocuiește cu următorul text:
               „(1)   Pentru a putea beneficia de indemnizația tranzitorie, fostul deputat prezintă Secretarului General, în termen de cel târziu trei luni de la încheierea mandatului său, o cerere în acest sens însoțită de o declarație scrisă care precizează dacă exercită vreuna dintre funcțiile menționate la articolul 46.”

               11.

               La articolul 61, alineatul (1) se înlocuiește cu următorul text:
               „(1)   Punerea în aplicare a prezentelor Norme de aplicare, precum și orice cerere de plată depusă în temeiul prezentelor Norme de aplicare sunt în conformitate cu Regulamentul (UE, Euratom) nr. 966/2012 al Parlamentului European și al Consiliului (4) și cu Regulamentul delegat (UE) nr. 1268/2012 al Comisiei (5).

                  (4)  Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p. 1)."

                  (5)  Regulamentul delegat (UE) nr. 1268/2012 al Comisiei din 29 octombrie 2012 privind normele de aplicare a Regulamentului (UE, Euratom) nr. 966/2012 al Parlamentului European și al Consiliului privind normele financiare aplicabile bugetului general al Uniunii (JO L 362, 31.12.2012, p. 1).”"

               12.

               La articolul 62, se introduce următorul alineat:
               „(1a)   Atunci când participă la execuția bugetului, deputații se asigură că propriile lor interese nu se află în conflict cu interesele financiare ale Uniunii.
               Constituie un conflict de interese situația în care desfășurarea activităților deputatului este influențată în mod necorespunzător din motive familiale, afective, de interes economic sau din orice alt motiv ce ține de partajarea unor interese cu beneficiarul.”

               13.

               Articolul 78 se înlocuiește cu următorul text:
               „Articolul 78
               Regim tranzitoriu privind contractele asistenților locali și ale agenților de plată
               (1)   Dispozițiile de la articolele 34 și 35, astfel cum au fost modificate de Birou prin decizia din 26 octombrie 2015, în ceea ce privește numărul asistenților și remunerarea asistenților și a agenților de plată nu afectează contractele aflate în curs, cu condiția ca cererea de rambursare a cheltuielilor aferente să fi fost depusă la serviciul competent înainte de 27 octombrie 2015.
               (2)   Contractele de acest tip menționate la alineatul (1) pot fi reînnoite sau modificate numai în conformitate cu dispozițiile titlului I, capitolul 5.”

         Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.
   Prezenta decizie se aplică de la 1 ianuarie 2016, cu excepția articolului 1 punctele 9 și 10, care se aplică de la 1 iulie 2014.

      (1)  Decizia 2005/684/CE, Euratom a Parlamentului European din 28 septembrie 2005 de adoptare a Statutului deputaților în Parlamentul European (JO L 262, 7.10.2005, p. 1).

      (2)  Decizia Biroului Parlamentului European din 19 mai și 9 iulie 2008 privind normele de aplicare a Statutului deputaților în Parlamentul European (JO C 159, 13.7.2009, p. 1).

      (3)  Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p. 1).